 NA ALEX KALAMA HUKU taifa la Kenya likijiunga na mataifa mengine barani Afrika kuadhimisha Siku ya Kimataifa ya Mtoto wa Kiafrika, mashirika ya kutetea haki za binadamu yalijumuika na familia zilizowapoteza watoto wao katika msitu wa Shakahola ili kuwakumbuka watoto hao. Maadhimisho hayo yalifanyika kwenye bustani ya Buntwani mjini Malindi katika Kaunti ya Kilifi. Siku ya Kimataifa ya Mtoto wa Kiafrika huadhimishwa Juni 16 kila mwaka tarehe 16 June baada ya kupitishwa kwa azimio la nchi 51 wanachama wa Umoja wa Afrika (AU zamani OAU) huku lengo kuu likiwa ni kukumbuka mauaji ya kinyama ya watoto wa kitongoji cha Soweto nchini Afrika Kusini mwaka 1976. Wanharakati wamesema ndoto ya kutimiza ajenda ya bara la Afrika ya mwaka 2040 ni kuhakikisha mataifa wanachama yanaafikia asilimia 99 ya watoto kupata elimu. Wanaharakati hao wa kutetea haki za kibinadamu humu nchini wameitaka Mamlaka ya Kuchunguza Utendakazi wa Polisi (IPOA) kuwachukulia hatua kali za kisheria maafisa wa polisi waliozembea majukumu yao na kusababisha maafa ya Shakahola kutokea. Mkurugenzi mkuu wa shirika la Haki Africa Hussein Khalid ameelezea kusikitishwa na vifo vya watoto katika eneo la Shakahola na kusema kuwa ni sharti maafisa hao waandamwe kisheria. “Tunataka uchunguzi ufanywe vizuri na wale wote ambao walihusika waadhibiwe ili kuhakikisha kwamba haki ya wale watu waliopoteza maisha Shakahola imepatikana,” alisema Bw Khalid. Kwa upande wake Boniface Mwangi ambaye pia ni mwanaharakati wa kutetea haki za binadam humu nchini anasema kuwa maafisa wa polisi waliozembea majukumu yao walifaa kukamatwa na kufunguliwa mashtaka badala ya kuhamishwa. “IPOA iwachukulie hatua kuhakikisha wale maafisa waliokuwa hapa na ambao walizembea katika kazi yao na kusababisha watoto zaidi ya 200 kupoteza maisha. Ni lazima tuhakikishe jambo kama hili halitatokea tena katika nchi yetu. Shakahola kuna kituo cha polisi pale Langobaya, kuna chifu nafikiri. Huku kuhamishwa kwa maafisa hakutoshi. Kwa hivyo tunaomba uchunguzi ufanywe ili wale watakaopatikana wamehusika wawaze kuadhibiwa,” alisema Bw Mwangi. Kwa upande wake mwenyekiti wa mamlaka ya IPOA Ann Makori, amebainisha kuwa mamlaka hiyo inaendeleza uchunguzi kuhusu maafisa waliokosa kuwajibika katika matukio hayo. “Sisi IPOA jukumu letu kubwa ni kuchunguza utendakazi wa polisi na kuhakikisha kwamba wanafanya kazi vile inavyotakikana. Kwa hivyo tunaendelea na uchunguzi wetu na nataka nikuhakikishieni kwamba iwapo kuna maafisa watakaopatikana walihusika basi tutawachukulia hatua ili kuona haki imeweza kupatikana,” alisema Bi Makori. Wakati huo huo msaidizi wa kamishna mjini humo Judith Mulei amedokeza kuwa idara ya usalama eneo hilo imeweka mikakati zaidi ya kudhibiti matukio ya utovu wa usalama siku za usoni. “Tunafanya yale ambayo yanaweza kufanywa ili kuhakikisha haki inapatikana kwa wote. Waziri wetu wa usalama ametia juhudi sana za kuhakikisha kwamba tumezuia maafa zaidi katika msitu wa Shakahola, na amehakikishia nchi kuwa kwa wakati ujao hakutaweza kutokea mambo kama hayo. Kwa familia ambazo zimepoteza watu wao na watoto, tunakupeni pole. Mwenyezi Mungu azidi kuwafariji na nina imani haki itapatikana,” alisema Bi Mulei. Huku awamu ya tatu ya ufukuzi wa miili ikiendelea katika eneo la Shakahola, idadi ya miili iliongezeka hadi 336 baada ya miili 10 zaidi kupatikana Ijumaa. Miili hiyo ilipatikana katika makaburi zaidi yaliyotambuliwa katika msitu huo huku operesheni ya kuwasaka manusura waliosalia msituni humo ikiendelea. Kupitia taarifa kwa vyombo vya habari, mshirikishi wa eneo la Pwani Rhoda Onyancha alidokeza kuwa shughuli ya kufukua miili ilisitishwa jana Ijumaa ili kutoa nafasi ya matayarisho ya awamu ya tatu ya upasuaji wa miili hiyo kuanza hivi karibuni. “Leo tumepata miili 10 na kufikisha idadi ya watu 336. Sasa tunatoa nafasi kwa wataalamu wa upasuaji maiti kujitayarisha kuanza kazi hiyo kwa awamu ya tatu,” alisema Bi Onyancha. Kufikia sasa watu 95 wamenusuriwa kutoka eneo hilo huku 36 wakikamatwa kwa kuhusishwa na matukio ya maafa makubwa yanayodaiwa kutekelezwa kupitia itikadi potovu. Wakati huo huo ripoti imeonyesha kuwa manusura 19 wameunganishwa na familia zao huku familia 613 zikiripoti kupotea kwa wapendwa wao katika msitu huo wa Shakahola. Mhubiri Paul Mackenzie na washukiwa wengine wanazuiliwa kwa kupotosha mamia ya watu kufunga na kuaga dunia. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  